晁張和答秦覯五言予亦次韵
作者：黄庭堅
朝代：宋

paragraphs: 山林與心違，日月使鬢換。
儒衣相詬病，文字奉娛玩。
自古非一秦，六籍蓋多難。
詩書或發冢，熟念令人惋。
秦君銳本學，驥子已血汗。
相期驂天衢，伯樂嘗一盼。
士爲慾心縛，寸勇輒尺懦。
要當觀此心，日照雲霧散。
扶疏萬物影，宇宙同璀璨。
置規豈惟君，亦自警弛慢。